Marlene Harpsøe (DF), 2008-02-22:
Det her er jo et initiativ, som vi bekendt længe har efterlyst fra Dansk Folkepartis side, og vi noterer os med tilfredshed, at regeringen nu har taget initiativ til at fremsætte dette lovforslag, som vi naturligvis kan bakke op om.
I Danmark har vi frihed til selv at træffe vores egne valg, hvad enten det drejer sig om det tøj, vi bærer, den uddannelse, vi tager, eller den person, vi ønsker at gifte os med.
Det er helt naturlige rettigheder, vi har, og vi skænker det ikke en tanke, at dette valg ikke kan tages af alle i Danmark.
Men nogle træffer afgørende og livsvarige valg for andre på en sådan måde, at der er tale om direkte tvang.
Det er ikke, fordi de ikke selvstændigt kan foretage et valg, men fordi de er ofre og uforskyldt er født og opvokset med en kultur, hvor det frie valg undertrykkes til fordel for æresbegreber.
Dansk Folkeparti håber, at skærpelsen af strafferammen kan have en præventiv effekt over for de personer, der tvinger andre til at gifte sig.
Det er en vigtig værdi for alle i Danmark, at vi har den absolutte frihed til at bestemme over vores eget liv.
Et fængsel
- man kan ikke forklare på andre måder, hvordan det må være at blive tvunget ind i et ægteskab imod egen vilje.
Et ægteskab er et intimt forhold og en livsvarig og vigtig beslutning, som ingen andre end den unge selv kan træffe.
Det er derfor vigtigt, at det er den unge, der selv træffer valget og ikke tvinges til at indgå i et intimt forhold med en person, som de ikke er forelsket i eller aldrig selv ville vælge som ægtemand eller -hustru.
Hvis det her lovforslag virkelig skal have en effekt, mener vi i Dansk Folkeparti, at man også skal kunne straffe for tvangsægteskaber, der er indgået i udlandet, hvor offeret har dansk tilknytning.
Jeg vil i den forbindelse høre ministeren, om ministeren har gjort sig nogen overvejelser om, hvordan vi kan straffe en gerningsmand, som fra udlandet tvinger f.eks. en kvinde til udlandet for at indgå i et ægteskab, som har karakter af direkte tvang.
Hvis en kvinde bliver taget med til et land, hvor tvangsægteskaber ikke figurerer som forbud i lovgivningen, ja, så står vi med et konkret problem, for det er et offer med dansk tilknytning, tvangen er gået ud over.
Unge piger af anden etnisk herkomst er herhjemme højt placeret i selvmordsstatistikkerne, og jeg frygter, at denne statistik bl.a. bunder i æresrelaterede forhold, hvor en pige f.eks. tvinges til at indgå i et ægteskab imod sin vilje og føler sig så hårdt presset, at hun ikke ser anden udvej end at tage sit eget liv.
Disse problematiske æresbegreber skal vi bekæmpe i Danmark.
I et land med en høj grad af frihed for både mænd og kvinder er det fuldstændig uacceptabelt, at mennesker skal tvinges til at indgå ægteskaber imod deres vilje.
Vi skal hjælpe de unge kvinder og mænd alt det, vi kan, hvis de er truet på livet på grund af æresrelateret tvang, vold eller lignende.
Hvis man er truet, skal man om nødvendigt tilbydes ny identitet, ny bopæl, nyt liv og andet for at sikre, at situationen ikke ender i drab, vold eller trusler.
Vi bakker op om lovforslaget, og vi vil give vores ja til, at straffen for tvangsægteskab sættes op fra 2 til 4 år.
Det manglede bare.
Vi mener i Dansk Folkeparti, at det i lige så høj grad er vigtigt, at straffen for forsøg på tvangsægteskab også skærpes kraftigt.
Med denne skærpelse af straffen for tvangsægteskaber slår vi fast, at vi ikke accepterer tvangsægteskaber i Danmark, og at det er forbudt.
Vi kan derfor bakke op om lovforslaget.